খোলামেলা কথা, আমাদের দেশের ক্ষমতা বলয় সংবিধান এবং রুলস অব বিজনেসের বিধান অনুসারে প্রধান নির্বাহীনির্ভর। তাই ক্ষমতায় যে রাজনৈতিক দলটি থাকে এর নেতা-কর্মীরা ব্যবস্থাটিকে প্রভাবিত করার অবস্থানে রয়ে যান। আর এ অবস্থানের অপব্যবহার তাঁরা করেছেন বারবার। অন্যদিকে আমাদের প্রতিবেশী ভারতে অনধিক ৩০০ জনবলের নির্বাচন কমিশন সরকারি যন্ত্রের সহায়তা নিয়েই সফল নির্বাচন করে যাচ্ছে। একবারে সাফসুতরো না হলেও এর মৌলিক গ্রহণযোগ্যতা এখনো প্রশ্নবিদ্ধ হয়নি। আর আমাদের এখানে তত্ত্বাবধায়ক সরকারব্যবস্থাকেও নিজেদের অনুকূলে নিতে ২০০৪ সালে সংবিধান সংশোধন করে সুপ্রিম কোর্টের বিচারকদের চাকরির মেয়াদ বাড়ানো হয়েছিল। তবে বিধির বিধান কাটার মতো শক্তিশালী অবস্থানে তাঁরা ছিলেন না। তাই ২০০৭ সালের সূচনায় আগের সরকারের ছায়া রাষ্ট্রপতির নেতৃত্বাধীন তত্ত্বাবধায়ক সরকারকে নির্মমভাবে বিদায় নিতে হয়। আর শুধু সরকারকেই এসবের জন্য একতরফা দোষ দেওয়া যায় না।